ตลาดไอพีโอคึกคัก ‘PPS-VGI’ราคาดี
2 หุ้นน้องใหม่รับอานิสงส์ตลาดวิ่งฉิว ขายได้ราคา โปรเจค แพลนนิ่งฯ หุ้นละ 70 สต. ส่วนวีจีไอ 35 บาท
15 ก.ย. 2555

2 หุ้นน้องใหม่รับอานิสงส์ตลาดวิ่งฉิว ขายได้ราคา โปรเจค แพลนนิ่งฯ หุ้นละ 70 สต. ส่วนวีจีไอ 35 บาท 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส แกนนำการจัดจำหน่ายและรับประกันการจำหน่ายหุ้น บริษัท โปรเจค แพลนนิ่ง เซอร์วิส (PPS) เปิดเผยว่า PPS จะเสนอขายหุ้นให้กับประชาชนครั้งแรก (ไอพีโอ) จำนวน 120 ล้านหุ้น ในราคาหุ้นละ 0.70 บาท ระหว่างวันที่ 1719 ก.ย. เข้าซื้อขายในตลาดหลักทรัพย์เอ็มเอไอ วันที่ 26 ก.ย.นี้ คาดว่าผลการดำเนินงานปีนี้จะเติบโตไม่น้อยกว่า 10%
สำหรับ PPS ดำเนินธุรกิจเป็นที่ปรึกษางานวิศวกรรมก่อสร้าง ผลงานที่ผ่านมาเช่นตึกใบหยก 1 และ 2 อาคารของธนาคารแห่งประเทศไทย สาขาเทสโก้ โลตัส 
นายคีรี กาญจนพาสน์ ประธานกรรมการบริหาร บริษัท บีทีเอส กรุ๊ป โฮลดิ้งส์ (BTS) กล่าวว่า บริษัท วีจีไอ โกลบอล มีเดีย (VGI) บริษัทที่ BTS ถือหุ้นทางอ้อม 96% ผ่านบริษัท ระบบขนส่งมวลชนกรุงเทพ (BTSC) ตั้งราคาไอพีโอหุ้นละ 35 บาท เปิดจองซื้อ วันที่ 19-21 ก.ย. และ 24-25 ก.ย.นี้
ก่อนหน้านี้ กำหนดช่วงราคาขายที่ 33-35 บาท
นายธนะชัย บัณฑิตวรภูมิ หัวหน้าสายวาณิชธนกิจ กลุ่มลูกค้าบรรษัท บริษัทหลักทรัพย์ ทิสโก้ ในฐานะที่ปรึกษาทางการเงินและผู้จัดการการจำหน่าย กล่าวว่า สถาบันทั้งในประเทศและต่างประเทศให้ความสนใจจองซื้อในราคาหุ้นละ 35 บาท สูงกว่าจำนวนที่จัดสรรจำนวน 35 ล้านหุ้น ให้ถึง 12 เท่า
ด้านผู้ถือหุ้น BTS ได้รับจัดสรรสัดส่วน 377.54 หุ้น ต่อ 1 หุ้น และ BTSC สัดส่วน 617.97 หุ้นต่อ 1 หุ้น VGI ในราคา 35 บาท